Κώστας Σλούκας

Ο **Κώστας Σλούκας** (Θεσσαλονίκη, 15 Ιανουαρίου 1990) είναι Έλληνας διεθνής καλαθοσφαιριστής που αγωνίζεται ως πόιντ γκαρντ/σούτινγκ γκαρντ στον Παναθηναϊκό και θεωρείται ως ένας από τους καλύτερους Έλληνες παίκτες όλων των εποχών. 

Έχει αγωνιστεί σε οκτώ τελικούς της Ευρωλίγκα (2012, 2013, 2015, 2016, 2017, 2018, 2023, 2024) κατακτώντας τον τίτλο τέσσερις φορές, τα έτη 2012, 2013, 2017 και 2024. 

Έχει επίσης επιλεγεί στην καλύτερη πεντάδα της Ευρωλίγκα το 2019 και στη δεύτερη καλύτερη πεντάδα παικτών το 2022 και 2024. Το 2024 κέρδισε το βραβείο του πολυτιμότερου παίκτη (MVP) του Final-4. Επίσης, με 455 συμμετοχές στην Ευρωλίγκα, ο Σλούκας είναι ο Έλληνας παίκτης με τις περισσότερες παρουσίες στη διοργάνωση (στοιχεία Μαρτίου 2026).

## Σταδιοδρομία
### Πρώτα χρόνια
Ο Σλούκας γεννήθηκε στις 15 Ιανουαρίου του 1990 στη Θέρμη. Ξεκίνησε την καριέρα του αγωνιζόμενος στον Μέγα Αλέξανδρο και μετά με τη νεανική ομάδα του Μαντουλίδη στη Θεσσαλονίκη. Το 2008 μετακινήθηκε στον Ολυμπιακό Πειραιώς. Το 2010 δόθηκε δανεικός στον Άρη.

### Ολυμπιακός
Στη λήξη του αγώνα Γαλατασαράι-Ολυμπιακός στις 26 Ιανουαρίου 2012, ο Σλούκας πέτυχε ένα απίστευτο καλάθι πίσω από τη σέντρα και ισοφάρισε τον αγώνα, στέλνοντας τον στην παράταση.

Τη σεζόν 2011-2012, κέρδισε με την ομάδα του Ολυμπιακού την Ευρωλίγκα, σε έναν αξέχαστο τελικό απέναντι στην ΤΣΣΚΑ Μόσχας και το Πρωτάθλημα Ελλάδος με αντίπαλο τον Παναθηναϊκό με σκορ σειράς τελικών 3-2. Την επόμενη σεζόν, έγινε back to back πρωταθλητής Ευρώπης με τον Ολυμπιακό. Επίσης, βοήθησε την ομάδα να κατακτήσει το Διηπειρωτικό Κύπελλο πετυχαίνοντας δύο νίκες (81–70, 86–69) επί της Πρωταθλήτριας Αμερικής Πινιέιρος Σκάι, στο διπλό τελικό του Σάο Πάολο στις 4 με 6 Οκτωβρίου 2013. Έπαιξε στον Ολυμπιακό μέχρι τον Ιούνιο του 2015.

### Φενέρμπαχτσε
μικρογραφία|Ο Σλούκας με τη φανέλα της Φενέρμπαχτσε|αριστερά|246x246εσ
Στις 29 Ιουνίου 2015, η Φενέρμπαχτσε ανακοίνωσε την έναρξη της συνεργασίας της με τον Σλούκα, για τα επόμενα 3 χρόνια. Με τη Φενέρ έφτασε στο Final-4 του Βερολίνου, όπου ηττήθηκε στον τελικό από την ΤΣΣΚΑ Μόσχας. Στην Τουρκία κατέκτησε το πρωτάθλημα κόντρα στην Εφές. Το 2017 κατέκτησε με τη Φενέρμπαχτσε την τρίτη Ευρωλίγκα της καριέρας του, στο Final 4 της Κωνσταντινούπολης, νικώντας τον Ολυμπιακό με 80-64. Επίσης κατέκτησε και το πρωτάθλημα Τουρκίας για δεύτερη συνεχόμενη φορά, νικώντας στη σειρά των τελικών την Μπεσίκτας με 4-0. Το καλοκαίρι ανανέωσε το συμβόλαιό του με τη Φενέρ μέχρι το 2020, απορρίπτοντας προτάσεις από Παναθηναϊκό και Ολυμπιακό. Στις 4 Οκτωβρίου 2017 κατέκτησε το Σούπερ Καπ, αφού η Φενέρ επιβλήθηκε με 75-64 επί της Μπάνβιτ. Το 2018 κατέκτησε για τρίτη φορά το πρωτάθλημα Τουρκίας. Στην Ευρωλίγκα έφτασε μέχρι τον τελικό της διοργάνωσης, μη έχοντας χάσει ποτέ σε ημιτελικό στην καριέρα του, αλλά ηττήθηκε από τη Ρεάλ Μαδρίτης. Στις 17 Φεβρουαρίου 2019 κατέκτησε το κύπελλο Τουρκίας, με τον ίδιο να πετυχαίνει 19 πόντους. Τον Απρίλιο του 2019, προκρίθηκε στο 7ο Final Four του τα τελευταία οκτώ χρόνια και κατέλαβε μία θέση στην Κορυφαία Ομάδα της Ευρωλίγκα για το 2018/19. Στους τελικούς της Τουρκίας ηττήθηκε από την Εφές με 4-3 στη σειρά των τελικών.

Στο τέλος της χρονιάς ανανέωσε με τη Φενέρμπαχτσε για τρία ακόμα χρόνια. Στις 23 Οκτωβρίου 2019, ανακοινώθηκε η υποψηφιότητά του για την Καλύτερη Ομάδα της Δεκαετίας (2010-2020) στην Ευρωλίγκα. Στις 30 Ιανουαρίου 2020, έφτασε τους 2.000 πόντους στην Ευρωλίγκα, σε έναν αγώνα εναντίον της Άλμπα Βερολίνου. Στις 16 Φεβρουαρίου κατέκτησε το τρίτο κύπελλο Τουρκίας στην καριέρα του, νικώντας την Νταρουσάφακα με 74-71, με τον ίδιο να έχει 15 πόντους, 5 ριμπάουντ και 4 ασίστ. Στις 23 Ιουλίου 2020, ο Σλούκας και ο τουρκικός σύλλογος χώρισαν επίσημα τους δρόμους τους μετά από πέντε επιτυχημένες σεζόν.

### Ολυμπιακός
Στις 24 Ιουλίου 2020, ανακοινώθηκε η επιστροφή του στον Ολυμπιακό μετά από πέντε χρόνια. Στις 12 Αυγούστου 2020, ανακοινώθηκε από την Ευρωλίγκα ότι αποτελεί μέλος της Κορυφαίας Δεκάδας του Ολυμπιακού στη δεκαετία 2010-2020, όντας πέμπτος σε ψήφους του κοινού με ποσοστό 79.33%. Στις 16 Αυγούστου 2020, ανακοινώθηκε από την Ευρωλίγκα ότι αποτελεί μέλος της Κορυφαίας Δεκάδας και της Φενέρμπαχτσε στη δεκαετία 2010-2020, όντας τέταρτος σε ψήφους του κοινού με ποσοστό 84.78%.

Στις 18 Δεκεμβρίου 2020, έγινε ο όγδοος παίκτης στην ιστορία της Ευρωλίγκα που ξεπέρασε το όριο των 1.000 ασίστ. Τη σεζόν 2020-2021, τερμάτισε με τον Ολυμπιακό στην 12η θέση.

Στις 23 Δεκεμβρίου 2021, έγινε ο νεότερος παίκτης (31 ετών και 342 ημερών) στην ιστορία της Ευρωλίγκα με 200+ νίκες. Στις 27 Ιανουαρίου 2022, συμπλήρωσε 300 συμμετοχές στην Ευρωλίγκα, όντας ο δέκατος αθλητής που φτάνει αυτό το επίτευγμα. Στις 29 Ιανουαρίου κόντρα στην ΑΕΚ για το Πρωτάθλημα Ελλάδας, έκανε τρία ατομικά ρεκόρ καριέρας. Είχε 23 πόντους (4/6 δίποντα, 4/7 τρίποντα, 3/4 βολές) που συνιστούν την κορυφαία επίδοσή του στην Α1. Επίσης είχε 11 ασίστ (ισοφάριση ατομικού ρεκόρ) και 37 μονάδες στο σύστημα αξιολόγησης που είναι επίσης ατομικό ρεκόρ. Στις 20 Φεβρουαρίου κατέκτησε το Κύπελλο Ελλάδας, νικώντας στον τελικό τον Παναθηναϊκό με 81-73. Τον Μάιο του 2022, προκρίθηκε στο Final Four του Βελιγραδίου φτάνοντας τα 8 στην καριέρα του στην Ευρωλίγκα συνολικά. Επίσης πραγματοποίησε πολύ καλές εμφανίσεις στη σειρά των Play off με τη Μονακό (3-2 νίκες), έχοντας 14,8 πόντους, 3,8 ασίστ, με 64,7% στα δίποντα και 57,9% στα τρίποντα. Στις 11 Μαΐου έφτασε τις 500 ασίστ στο Πρωτάθλημα Ελλάδας με τη φανέλα του Ολυμπιακού και έγινε ο 5ος παίκτης που φτάνει αυτό τον αριθμό στην ιστορία της ομάδας. Στις 13 Μαΐου, ανακοινώθηκε ότι αποτελεί μέλος της Δεύτερης Καλύτερης Πεντάδας της σεζόν στην Ευρωλίγκα, για πρώτη φορά στην καριέρα του, αφού μέτρησε 11,9 πόντους, 2,6 ριμπάουντ και 4,9 ασίστ μέσο όρο με 42.5% στα τρίποντα σε 25 λεπτά στο παρκέ. Στις 14 Μαΐου, κόντρα στον Κολοσσό Ρόδου μοίρασε 15 ασίστ, οι οποίες είναι οι περισσότερες που έχει δώσει ποτέ σε έναν αγώνα συνολικά στην καριέρα του, αλλά και η δεύτερη καλύτερη επίδοση συνολικά στα επαγγελματικά χρόνια του Πρωταθλήματος Ελλάδας (από τη σεζόν 1992-93 και μετά). Στις 17 Ιουνίου 2022, κατέκτησε το Πρωτάθλημα Ελλάδας, αφού ο Ολυμπιακός νίκησε τον Παναθηναϊκό στη σειρά των τελικών με 3-0. Επίσης, αναδείχτηκε μέλος της Καλύτερης Πεντάδας της Διοργάνωσης.

Στις 2 Οκτωβρίου 2022, κατέκτησε το Σούπερ Καπ Ελλάδας, αφού ο Ολυμπιακός κέρδισε στον τελικό τον Παναθηναϊκό 67-52, με τον ίδιο να έχει 2 πόντους και 4 ασίστ. Στις 19 Φεβρουαρίου 2023, κατέκτησε το Κύπελλο Ελλάδας, αφού ο Ολυμπιακός νίκησε στον τελικό το Περιστέρι με 85-57, με τον ίδιο να έχει 5 πόντους. Στις 10 Μαΐου στον πέμπτο αγώνα πλέι οφ της Ευρωλίγκα κόντρα στην Μονακό είχε 22 πόντους, 6 ασίστ και 27 PIR στην αξιολόγηση και αναδείχτηκε MVP της αγωνιστικής, βοηθώντας παράλληλα τον Ολυμπιακό να προκριθεί στο Final-4 της Ευρωλίγκα. Στις 15 Ιουνίου 2023, κατέκτησε με τον Ολυμπιακό το τέταρτο Πρωτάθλημα Ελλάδας στην καριέρα του. Επίσης, αναδείχτηκε μέλος της καλύτερης ομάδας του Πρωταθλήματος για τρίτη φορά στην καριέρα του. Στις 6 Ιουλίου 2023, αποχώρησε από τον Ολυμπιακό μετά από τρία χρόνια, μην δεχόμενος την πρόταση ανανέωσης που του έγινε.

### Παναθηναϊκός
Στις 8 Ιουλίου 2023, ο Σλούκας υπέγραψε συμβόλαιο στον Παναθηναϊκό  για 3 χρόνια, με συνολικές απολαβές που αγγίζουν τα 10 εκατομμύρια ευρώ, ολοκληρώνοντας έτσι μια από τις σπουδαιότερες μεταγραφές του καλοκαιριού. Στις 14 Δεκεμβρίου 2023 κόντρα στην Βιλερμπάν, είχε νταμπλ-νταμπλ με 18 πόντους (1/3 δίποντα, 3/7 τρίποντα και 7/8 βολές), 12 ασίστ (αριθμός που ισοδυναμεί με προσωπικό ρεκόρ καριέρας στη διοργάνωση), 5 ριμπάουντ, 1 κλέψιμο και 4 λάθη, φτάνοντας τους 29 βαθμούς στο σύστημα αξιολόγησης. Με αυτή την εμφάνιση αναδείχτηκε MVP της 14ης αγωνιστικής στην Ευρωλίγκα. Στις 9 Ιανουαρίου 2024 κόντρα στην Εφές, έφτασε τις 1.608 ασίστ στην καριέρα του και ξεπέρασε τον Βασίλη Σπανούλη στην τρίτη θέση της all-time λίστας στη διοργάνωση. Στις 8 Μαρτίου 2024 κόντρα στη Βιλερμπάν, πέτυχε 14 πόντους στη διάρκεια του αγώνα και ξεπέρασε του 3.500 πόντους στην Ευρωλίγκα. Στις 11 Απριλίου 2024 κόντρα στην Άλμπα Βερολίνου, είχε 16 πόντους (2/3 δίποντα, 3/3 τρίποντα, 3/4 βολές), 7 ασίστ, 4 ριμπάουντ και με 27 βαθμούς στο σύστημα αξιολόγησης μοιράστηκε το βραβείο του MVP της 34ης αγωνιστικής, μαζί με τους Μάρκους Χάουαρντ και Τζέιμς Νάναλι. Στις 25 Απριλίου κόντρα στην Μακάμπι Τελ Αβίβ, είχε 29 πόντους (8/9 δίποντα, 4/7 τρίποντα, 1/1 βολή) κάνοντας ατομικό ρεκόρ σκοραρίσματος στην Ευρωλίγκα. Παράλληλα μοίρασε 4 ασίστ και πήρε 3 ριμπάουντ σε 29:23 λεπτά εντός παρκέ. Στις 13 Μαΐου 2024, ανακοινώθηκε ότι αποτελεί μέλος της δεύτερης καλύτερης ομάδας της Ευρωλίγκα, αφού μέτρησε 12.6 πόντους, 5.7 ασίστ, 3.2 ριμπάουντ και 0.8 κλεψίματα ανά 26’32” μέσο όρο σε 32 αναμετρήσεις στην κανονική διάρκεια και αποτέλεσε βασικό στέλεχος της πρόκρισης των «αδικημένων» στο Final Four μετά από 12 χρόνια. Αναδείχθηκε MVP του Final Four της Ευρωλίγκα για την σεζόν 2023-2024, πετυχαίνοντας 24 πόντους (2/2 δίποντα, 4/4 τρίποντα, 8/9 βολές) με 3 ασίστ και 2 ριμπάουντ στον τελικό κόντρα στην Ρεάλ Μαδρίτης, βοηθώντας σημαντικά την ομάδα του να φτάσει στην νίκη (95-80) και στην κατάκτηση του τροπαίου. Αυτή ήταν η 4η Ευρωλίγκα για τον ίδιο, ενώ παράλληλα έγινε ο πρώτος Έλληνας παίκτης (και δεύτερος συνολικά μετά τον Γιασικεβίτσιους) στην ιστορία της Ευρωλίγκα που κατακτάει το τρόπαιο με τρεις διαφορετικές ομάδες. Στις 14 Ιουνίου κατέκτησε για πρώτη φορά το ελληνικό πρωτάθλημα, αφού ο Παναθηναϊκός νίκησε στους τελικούς τον Ολυμπιακό με 3-2, έχοντας ολοκληρώσει ανατροπή από το 0-2. Μάλιστα στον καθοριστικό πέμπτο αγώνα είχε 29 πόντους (6/9 δίποντα, 4/5 τρίποντα, 5/6 βολές), 2 ριμπάουντ, 1 ασίστ και 3 λάθη, βάζοντας τη δική του σφραγίδα στον τίτλο των «πράσινων». Στις 2 Ιουλίου, ανακοινώθηκε ότι αποτελεί τον MVP της χρονιάς στο Πρωτάθλημα Ελλάδας, για πρώτη φορά στην καριέρα του, ενώ δύο μέρες αργότερα βρέθηκε για τρίτη σερί αγωνιστική χρονιά στην Καλύτερη Πεντάδα του Πρωταθλήματος.

Στις 3 Ιανουαρίου 2025, πρόσθεσε ακόμα ένα σημαντικό επίτευγμα στην καριέρα του, καθώς ανέβηκε στην 3η θέση των παικτών με τις περισσότερες συμμετοχές στην ιστορία της Ευρωλίγκα. Στις 16 Φεβρουαρίου 2025, κατέκτησε το Κύπελλο Ελλάδας, αφού ο Παναθηναϊκός νίκησε στον τελικό τον Ολυμπιακό 79-75. Ο ίδιος μάλιστα είχε 17 πόντους, 5 ασίστ, 3 ριμπάουντ και 1 κλέψιμο σε 26:13 λεπτά συμμετοχής και αναδείχτηκε MVP του τελικού. Στις 22 Απριλίου 2025 κόντρα στην Ανατολού Εφές για τα play off της Ευρωλίγκα, ξεπέρασε τους 4.000 πόντους στην καριέρα του, αποτελώντας μόλις τον όγδοο παίκτη στα 25 χρόνια της διοργάνωσης που φτάνει ή ξεπερνά τη συγκεκριμένη επίδοση. Στις 2 Μαΐου ξανά κόντρα στην Ανατολού Εφές για τα play off, έφτασε τις 1.876 ασίστ στην καριέρα του στην Ευρωλίγκα και έγινε ο δεύτερος πασέρ στην ιστορία της διοργάνωσης. Στις 30 Μαΐου 2025 κόντρα στον Ολυμπιακό για τον πρώτο αγώνα των τελικών του ελληνικού πρωταθλήματος, έγινε ο έβδομος παίκτης στην ιστορία που έσπασε το φράγμα των 1.000 ασίστ στην διοργάνωση.

Στις 6 Νοεμβρίου 2025, ανακοινώθηκε η επέκταση της συνεργασίας του αθλητή με τους «πράσινους», μέχρι το καλοκαίρι του 2027. Στις 11 Νοεμβρίου 2025 κόντρα στην Παρί, έφτασε τα 521 εύστοχα τρίποντα στην Ευρωλίγκα, αφήνοντας πίσω του τον Βασίλη Σπανούλη στη λίστα. Παράλληλα, στον ίδιο αγώνα, έγινε ο πρώτος παίκτης της ευρωπαϊκής διοργάνωσης που ξεπέρασε τα 10.000 αγωνιστικά λεπτά συμμετοχής. Στις 15 Ιανουαρίου 2026 κόντρα στην Μπάγερν Μονάχου, έφτασε τις 2.000 ασίστ στην Ευρωλίγκα και έγινε ο δεύτερος παίκτης στην ιστορία της διοργάνωσης (μετά τον Νικ Καλάθη) που ξεπερνάει αυτό τον αριθμό. Στις 30 Ιανουαρίου 2026 κόντρα στην Βιλερμπάν, είχε 26 πόντους (2/4 δίποντα, 4/5 τρίποντα, 10/10 βολές), 9 ασίστ, 3 ριμπάουντ, 1 κλέψιμο και με 36 βαθμούς στο σύστημα αξιολόγησης αναδείχτηκε MVP της 25ης αγωνιστικής στην Ευρωλίγκα. Στις 21 Φεβρουαρίου 2026, νικώντας στον τελικό του Κυπέλλου Ελλάδας τον Ολυμπιακό με 79-68, κατέκτησε το τρόπαιο για δεύτερη φορά στην καριέρα του με τους πράσινους και πέμπτη συνολικά. Ο ίδιος στον τελικό μέτρησε 3 πόντους, 4 ασίστ και 2 ριμπάουντ.

## Εθνική Ομάδα
μικρογραφία|O Κώστας Σλούκας το 2017 με την Εθνική
Σε επίπεδο εθνικών ομάδων, ο Σλούκας συμμετείχε στην Εθνική Ομάδα Εφήβων, με την οποία κέρδισε το αργυρό μετάλλιο στο Ευρωπαϊκό Πρωτάθλημα Κ18 του 2007 και το χρυσό μετάλλιο στο Ευρωπαϊκό Πρωτάθλημα Κ18 του 2008 στη Ρόδο, όπου κατατάχθηκε στην Κορυφαία Ομάδα της διοργάνωσης. Επίσης κέρδισε το αργυρό μετάλλιο στο Παγκόσμιο Πρωτάθλημα Κ20 του 2009 και το χρυσό μετάλλιο στο Ευρωπαϊκό Πρωτάθλημα Κ20 του 2009. Ακόμα κέρδισε το αργυρό μετάλλιο στο Ευρωπαϊκό Πρωτάθλημα Κ20 του 2010.

Τον επόμενο χρόνο συμμετείχε με την Εθνική Ελλάδας ανδρών στο Ευρωμπάσκετ 2011 στη Λιθουανία, στο οποίο η Εθνική τερμάτισε 6η. Ο ίδιος δεν κατάφερε να πάρει πολλά λεπτά συμμετοχής, παρά μόνο στον αγώνα με τη Γεωργία, όπου έπαιξε για περίπου 8 λεπτά. Το 2012 δεν εντάχθηκε, παρά τη συμμετοχή του στην προετοιμασία, στη δωδεκάδα της Εθνικής για την πρόκρισή της στους Ολυμπιακούς Αγώνες του Λονδίνου. Ωστόσο, κατάφερε να ενταχθεί στην αποστολή την επόμενη χρονιά για το Ευρωμπάσκετ 2013 στη Σλοβενία, όπου η Εθνική κατέκτησε την 11η θέση. Ο Σλούκας  ήταν παρών στο Παγκόσμιο Κύπελλο του 2014 στην Ισπανία, καθώς και στο Ευρωμπάσκετ 2015. Δε συμμετείχε λόγω τραυματισμού στο Προολυμπιακό τουρνουά στο Τορίνο το 2016. Επέστρεψε στην εθνική για το Ευρωμπάσκετ 2017, στο οποίο ήταν ένας από τους κορυφαίος παίκτες της ομάδας, έχοντας μέσο όρο 14.9 πόντους, 3.4 ριμπάουντ, 1.1 κλέψιμο και 4.1 ασίστ. Το 2019, αγωνίστηκε στο Παγκόσμιο Κύπελλο της Κίνας. Στις 19 Ιουνίου 2021, στο Τουρνουά Ακρόπολις, συμπλήρωσε 100 συμμετοχές με την εθνική ομάδα. Ήταν παρών στο Προολυμπιακό τουρνουά του Καναδά, στο οποίο η Εθνική έχασε την πρόκριση στους Ολυμπιακούς Αγώνες του Τόκιο, αφού ηττήθηκε στον τελικό από την Τσεχία με 97-72. Αγωνίστηκε επίσης στο Ευρωμπάσκετ 2022, στο οποίο η Εθνική έφτασε μέχρι τα προημιτελικά, όπου και ηττήθηκε από τη Γερμανία με 107-96. Ο ίδιος στη διοργάνωση είχε 10 πόντους, 2.9 ασίστ και 1.6 ριμπάουντ σε 7 αγώνες με 21.9 λεπτά συμμετοχής. Το 2025, αγωνίστηκε στο Ευρωμπάσκετ, στο οποίο η Εθνική Ελλάδας, επέστρεψε στην ζώνη των μεταλλίων μετά από 16 χρόνια, κατακτώντας μάλιστα το χάλκινο μετάλλιο, αφού νίκησε στο μικρό τελικό την Φινλανδία με 92-89. Ο ίδιος ήταν από τους σημαντικότερους πυλώνες της ομάδας, στον δρόμο προς το μετάλλιο.

Ο Σλούκας έχει αγωνιστεί με την εθνική ομάδα σε 132 παιχνίδια σκοράροντας 936 πόντους (μ.ο: 7.09).

## Τίτλοι-Διακρίσεις

### Συλλογικοί
#### [[Ολυμπιακός (καλαθοσφαίριση)|Ολυμπιακός]]
* 2x Ευρωλίγκα: (2012, 2013)
* 4x Πρωταθλήματα Ελλάδας: (2012, 2015, 2022, 2023)
* 3x Κύπελλο Ελλάδος: (2010, 2022, 2023)
* Διηπειρωτικό Κύπελλο: (2013)
* Σούπερ Καπ Ελλάδας: (2022)

#### [[Φενέρμπαχτσε (καλαθοσφαίριση ανδρών)|Φενέρμπαχτσε]]
* Ευρωλίγκα: (2017)
* 3x Πρωτάθλημα Τουρκίας: (2016, 2017, 2018)
* 3x Κύπελλο Τουρκίας: (2016, 2019, 2020)
* Σούπερ Καπ Τουρκίας: (2017)

#### [[Παναθηναϊκός (ποδόσφαιρο ανδρών)|Παναθηναϊκός]]
* Ευρωλίγκα: (2024) 
* Πρωτάθλημα Ελλάδας: (2024)
* 2x Κύπελλο Ελλάδας: (2025, 2026)

### Ατομικοί
* MVP Του Φάιναλ Φορ της Ευρωλίγκα: (2024)
* 3x Καλύτερη ομάδα στην Ευρωλίγκα
** Καλύτερη Πεντάδα στην Ευρωλίγκα: (2019)
**2x Δεύτερη Καλύτερη Πεντάδα στην Ευρωλίγκα: (2022, 2024)
*6x MVP της αγωνιστικής στην Ευρωλίγκα: (12η αγωνιστική 2019/20) (5η αγωνιστική πλέι οφ, 2022/23), (14η αγωνιστική 2023/24) (34η αγωνιστική 2023/24), (4η αγωνιστική πλέι οφ, 2023/24), (25η αγωνιστική 2025/26)
*Πρώτος σε συνολικά λεπτά συμμετοχής στην ιστορία της Ευρωλίγκα
*Μαγική στιγμή της χρονιάς στην Ευρωλίγκα: (2022)
*MVP του Πρωταθλήματος Ελλάδας: (2024)
*4x Καλύτερη Πεντάδα στο Πρωτάθλημα Ελλάδας: (2015, 2022, 2023. 2024)
*MVP του Κυπέλλου Ελλάδος: (2025)
*Καλύτερος νέος παίκτης στο Πρωτάθλημα Ελλάδας: (2011)
*3x Ελληνικό All-Star Game: (2013, 2022, 2023)
* 3x Ελληνικό All-Star Game Νέων: (2009, 2010, 2011)
* 2x Νικητής του διαγωνισμού τριπόντων στο Ελληνικό All-Star Game νέων: (2010, 2011)
*Μέλος της Καλύτερης Πεντάδας στο Ευρωπαϊκό Πρωτάθλημα Εφήβων: (2008)
*2× Πρώτος στις ασίστ στο Final-8 του Κυπέλλου Τουρκίας: (2019, 2020)
* Τούρκικο All Star Game: (2017)
*Μέλος της Καλύτερης Πεντάδας του Ολυμπιακού για τη Δεκαετία 2010-2020
* 2× Μέλος της Καλύτερης Ευρωπαϊκής Πεντάδας της Ευρωλίγκας  από το Eurobasket.com's: (2019, 2022)

### Ατομικά ρεκόρ
*Κατέχει το ρεκόρ με τις περισσότερες ασίστ σε έναν αγώνα στην ιστορία του Ολυμπιακού στο Ελληνικό Πρωτάθλημα με 15.                                                                    
*Κατέχει το ρεκόρ του μοναδικού Έλληνα καλαθοσφαιριστή που έχει κατακτήσει την Ευρωλίγκα με τρεις διαφορετικές ομάδες.

### [[Εθνική ομάδα καλαθοσφαίρισης Ελλάδας|Εθνική Ελλάδας]]
* 2007 Αργυρό μετάλλιο στο Ευρωπαϊκό Πρωτάθλημα Εφήβων
* 2008 Χρυσό μετάλλιο στο Ευρωπαϊκό Πρωτάθλημα Εφήβων
* 2009 Αργυρό μετάλλιο στο Παγκόσμιο Πρωτάθλημα Νέων
* 2009 Χρυσό μετάλλιο στο Ευρωπαϊκό Πρωτάθλημα Νέων
* 2010 Αργυρό μετάλλιο στο Ευρωπαϊκό Πρωτάθλημα Νέων
* 2025 Χάλκινο μετάλλιο στο Ευρωπαϊκό Πρωτάθλημα

## Προσωπική ζωή
Αδελφή του είναι η καλαθοσφαιρίστρια Αναστασία Σλούκα, που αναδείχθηκε Πρωταθλήρια Ελλάδος το 2013 με τον Παναθηναϊκό. Στις 12 Ιουνίου 2021 παντρεύτηκε τη σύντροφο του, Μαρία Δαρσινού. Απέκτησαν μια κόρη, τη Βαλέρια (γενν. 25 Σεπτεμβρίου 2021) και έναν γιο, τον Γιάννη (γενν. 8 Ιουνίου 2024).

## Παραπομπές


## Εξωτερικοί σύνδεσμοι

* 
* 
* Προφίλ στη FIBA (αρχείο)
* στο Eurobasket.com
* Προφίλ στο esake.gr
* Προφίλ στο Draftexpress.com 
* Προφίλ στο fiba.basketball

Κατηγορία:Έλληνες καλαθοσφαιριστές
Κατηγορία:Πόιντ γκαρντ
Κατηγορία:Σούτινγκ γκαρντ
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ20
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Ευρωμπάσκετ 2011
Κατηγορία:Καλαθοσφαιριστές Ευρωμπάσκετ 2015
Κατηγορία:Καλαθοσφαιριστές Παγκοσμίου Πρωταθλήματος 2014
Κατηγορία:Καλαθοσφαιριστές Ευρωμπάσκετ 2017
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Φενέρμπαχτσε
Κατηγορία:Καλαθοσφαιριστές Πρωταθλήματος Τουρκίας
Κατηγορία:Έλληνες καλαθοσφαιριστές στο εξωτερικό
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Ευρωμπάσκετ 2025